Basiese finansiële vrae wanneer jy 'n werksaanbod oorweeg - Jou Geld | Solidariteit WêreldJou Geld | Solidariteit Wêreld
Tuis › Artikels › Basiese finansiële vrae wanneer jy 'n werksaanbod oorweeg
Jy het uitstekend gevaar tydens jou werkonderhoud en 'n werkaanbod ontvang. Nou kom die deel wat die meeste mense vrees – om met hul potensiële werkgewer oor die salaris- en voordelepakket te onderhandel.
Moontlik wil jy die werk so graag hê dat jy hierdie bespreking wil oorslaan en sommer net aanvaar wat die werknemer bereid is om jou aan te bied – op dié wyse vermy jy 'n situasie waarin jy dalk jou potensiële werkgewer beledig en die geleentheid verloor. Kenners waarsku egter dat dit 'n duur fout kan wees.
Vir baie jongmense wat aan die begin van hul loopbane staan, spruit vrese rondom hierdie gesprek bloot uit die feit dat hulle nie weet watter vrae hulle moet stel en wanneer hulle dit moet stel nie. Om jou salaris te bespreek, is voor die hand liggend maar oor watter ander dinge moet jy uitvra en moontlik onderhandel en wanneer moet jy dit doen?
Dis oor die algemeen die beste om te wag totdat 'n aanbod aan jou gemaak word (tensy die onderhoudvoerder die onderwerp na vore bring) voordat jy vrae oor kwessies soos salarisse en voordele stel. Voortydige vrae hieroor kan aanmatigend voorkom en die indruk skep dat jy slegs belangstel in die finansiële aspek van die werk. Boonop kan jy in hierdie stadium nog nie onderhandel nie aangesien jy nog nie die pos aangebied is nie.
Om te kan oordeel of 'n salaris aanvaarbaar is, sal jy eers meer te wete moet kom oor wat die werk behels en wat die totale voordelepakket is. Wag dus eers met jou finansiële vrae.
Die finansiële vrae wat jy moet vra wanneer jy 'n werkaanbod oorweeg:
Wat is die maatskappy se beleid omtrent werknemers se aftreeplanne?
Maatskappygeborgde aftreeplanne is 'n baie goeie keuse. Al na gelang van die aftreeprogram, kan 'n gedeelte van jou bydrae deur jou werkgewer geborg word. Dit is vandag 'n besonder belangrike vraag wat gevra moet word aangesien sommige maatskappye hul aftreeprogramme gestaak het in reaksie op die swak ekonomie.
Die antwoord sal jou help verstaan ​​hoeveel jy op die kort termyn moet begin spaar om jou langtermyndoelwitte te bereik. Aangesien dit 'n groot impak op langtermynbesparings kan hê, kan dit definitief 'n beslissende faktor wees wanneer jy tussen verskeie werkaanbiedinge moet kies.
Bied die onderneming mediesefondsvoordele?
Nie alle ondernemings bied mediesefondsvoordele nie. Ondernemings wat mediesefondsvoordele bied as deel van hul dienskontrakte, het gewoonlik 'n aangewese raadgewer binne die skema om werknemers te help om die geskikste plan vir hul omstandighede en gesinsituasies te kies. Maak seker jy vind hieroor uit sodat jy 'n ingeligte besluit rakende jou werkaanbod kan neem.
Kom ek in aanmerking vir 'n bonus?
Indien wel, sluit my werkaanbod net my basiese salaris in of ook bonusse?Nie alle ondernemings bied bonusse aan nie en nie alle werknemers kom in aanmerking vir bonusse nie. Dit is dus belangrik om te verstaan ​​wat jou totale vergoedingspakket behels. As jy byvoorbeeld 'n basiese salarisaanbod ontvang, moet jy vra of jy in aanmerking kom vir bonusse en wat vereis word om in aanmerking te kom daarvoor. Is dit gebaseer op prestasie? Watter soort maatstawwe bepaal die prestasie? Is dit bloot gebaseer op die hoeveelheid jare wat jy by die onderneming werk?
Word oortyd aangebied en wie kom in aanmerking vir oortyd?
Voordat jy 'n werkaanbod aanvaar, is dit goed om te vra wat die kern-ure is wat jy moet werk en hoe jy vir oortyd vergoed gaan word. Baie uurposte bied oortyd aan. Vind uit sodat jy weet om rekord te hou en jou state vir oortydvergoeding in te dien.
Kom ek in aanmerking vir toestelle wat aan die onderneming behoort (soos 'n selfoon en/of 'n skootrekenaar wat ek gaan nodig hê om my werk te doen)? Indien nie, gaan ek daarvoor vergoed word?
Mobiele toestelle is 'n groot uitgawe. As jou selfoonrekening byvoorbeeld betaal word, kan jy maandeliks heelwat bespaar. Vind dus uit of jy in aanmerking kom vir toestelle wat jy in die uitvoering van jou pligte by die onderneming gaan nodig kry. Gaan jy vergoeding ontvang vir toestelle of is daar 'n data-/selfoonplan, en watter gedeelte van die rekening gaan deur die onderneming betaal word?
Sal die onderneming my help met verhuisingskoste?
Verhuising kan duur wees, veral as jy oor 'n lang afstand of na die buiteland verhuis. Die koste tussen stede wissel en sluit nie die tyd in wat jy nodig het om van die werk af te neem om jou besittings te verpak nie. Baie ondernemings het wel verhuisingspolisse en -pakkette. Doen hieroor navraag voordat jy 'n werk aanvaar waarvoor jy sal moet verhuis sodat jy finansieel kan voorberei.
Kan ek die voordelepakket hersien?
Voordele sluit alles in, van pensioen- en gesondheidsversekering tot aandeelopsies en vakansietyd. Elke onderneming se pakket is uniek. Daarom is dit belangrik om vooraf te besluit ​​wat vir jou die belangrikste is (vakansietyd is dalk vir jou van groter waarde as 'n bypassende aftreeplan). Nog iets wat jy in oorweging moet neem wanneer jy jou oorgang beplan, is wanneer jou voordele begin, veral jou gesondheidsdekking. Dit kan byvoorbeeld 'n maand of langer duur voordat jy dekking het.
Het die onderneming 'n vergoedingsgprogram vir verdere studie?
As jy van plan is om verder te studeer, is dit baie belangrik. Maak seker jy verstaan hoe dit werk. Vergoeding kan byvoorbeeld beperk wees of daar kan geskiktheidsvereistes wees (jy moet byvoorbeeld 'n sekere tyd daar werk, 'n graad volg in 'n program wat verband hou met jou vakgebied, ens.). As jy weet of jy in aanmerking kom vir vergoeding van klasgeld, kan jy finansieel beplan vir jou toekomstige graad.
'n Bykomende vraag wat oorweeg moet word as jy in die middestad werk, is die onderneming se beleid aangaande parkering. Sommige werkgewers bied vergoeding vir jou reis- en/of parkeerkoste of 'n buskaartjie, en sommige ondernemings bied hulle werknemers selfs 'n pendeldiens.